বালি স্টেশনে ট্রেনের নিচে আগুন,আতঙ্কে যাত্রীরা

হাওড়া: বালি স্টেশনে (Bally Station) ট্রেনের নিচে আগুন। সোমবার লক্ষ্মী পুজোর রাত নটা সাত মিনিটে আচমকাই বালি স্টেশনে ৩ নং প্লাটফর্মে দাঁড়িয়ে থাকা ৩৬১৫৫ হাওড়া থেকে বর্ধমান গামী লোকালের চার নম্বর বগির ঠিক নিচে আগুন আর ধোঁয়া দেখা যায়। ঘটনায় চাঞ্চল্য ছড়িয়ে পড়ে স্টেশন চত্বরে। ধোঁয়ায় ঢেকে যায় প্ল্যাটফর্ম চত্বর। কামরায় থাকা যাত্রীরা আতঙ্কে কামরা থেকে নেমে আসে প্লাটফর্মে। খবর পেয়ে আসে জিআরপি এবং আরপিএফ এর অফিসার এবং কর্মীরা।

সূত্রের খবর, ট্রেনের চাকার গায়ে লাগা ব্রেকের সঙ্গে জড়িয়ে থাকা একটা কাপড়ে আগুন লেগেছে। আগুন সামান্য হলেও ধোয়ার ভরে গিয়েছিল চতুর্দিক। জিআরপি কর্মীরা দ্রুত এক্সটিংগুইজার দিয়ে আগুন আগুন নিভিয়ে ফেলে। তারা কাপড়টিকে প্ল্যাটফর্মের উপর নিয়ে এসে পরীক্ষা করেন। প্রাথমিকভাবে তারা মনে করছেন যে লাইনের উপর থাকা কোন কাপড় কোনক্রমে জড়িয়ে গেছিল ওই চাকার সঙ্গে। ঘর্ষণে গরম হয়ে থাকা লোহার ট্রাকে কোন স্ফুলিঙ্গই এই আগুনের কারণ । যদিও প্রায় ৩৫ মিনিট সমস্ত পরীক্ষা করে দেখার পরেই গাড়িকে সবুজ সংকেত দেওয়া হয়। কোন হতাহতের খবর নেই। বর্তমানে পরিষেবা স্বাভাবিক।